CELEX: 32021R1005
Language: sl
Date: 2021-06-21 00:00:00
Title: Uredba Sveta (EU) 2021/1005 z dne 21. junija 2021 o spremembi Uredbe (EU) 2016/44 o omejevalnih ukrepih zaradi razmer v Libiji

22.6.2021   
               
               
                  SL
               
               
                  Uradni list Evropske unije
               
               
                  L 222/1
               
            
         UREDBA SVETA (EU) 2021/1005
         z dne 21. junija 2021
         o spremembi Uredbe (EU) 2016/44 o omejevalnih ukrepih zaradi razmer v Libiji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 215 Pogodbe,
         ob upoštevanju Sklepa Sveta (SZVP) 2015/1333 z dne 31. julija 2015 o omejevalnih ukrepih zaradi razmer v Libiji ter razveljavitvi Sklepa 2011/137/SZVP (1),
         ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
         ob upoštevanju naslednjega:
         
                     (1)
                  
                  
                     Z Uredbo Sveta (EU) 2016/44 (2) se uveljavljajo ukrepi iz Sklepa (SZVP) 2015/1333.
                  
               
                     (2)
                  
                  
                     Varnostni svet Združenih narodov (VSZN) je 16. aprila 2021 sprejel Resolucijo 2571 (2021). VSZN je opozoril na Resolucijo 2174 (2014), v kateri je odločil, da se ukrepi iz Resolucije 1970 (2011) uporabljajo tudi za posameznike in subjekte, ki sodelujejo pri dejanjih ali podpirajo dejanja, ki niso navedena v RVSZN 1970 (2011) in ki ogrožajo mir, stabilnost ali varnost v Libiji ali ovirajo ali spodkopavajo uspešno izvedbo politične tranzicije Libije. Poudaril je tudi, da bi lahko taka dejanja vključevala oviranje ali spodkopavanje izvedbe volitev, načrtovanih v okviru časovnega načrta libijskega foruma za politični dialog.
                  
               
                     (3)
                  
                  
                     Svet je 21. junija 2021 sprejel Sklep (SZVP) 2021/1014 (3) o spremembi Sklepa (SZVP) 2015/1333, v katerem je pojasnil, da merila za uvedbo omejevalnih ukrepov zajemajo tudi fizične ali pravne osebe, subjekte in organe, ki ovirajo ali spodkopavajo volitve, načrtovane v časovnem načrtu libijskega foruma za politični dialog.
                  
               
                     (4)
                  
                  
                     Nekateri od teh ukrepov spadajo na področje uporabe Pogodbe, zato je zlasti zaradi zagotovitve, da se bodo v vseh državah članicah enotno uporabljali, potrebno regulativno ukrepanje na ravni Unije.
                  
               
                     (5)
                  
                  
                     Uredbo (EU) 2016/44 bi bilo zato treba ustrezno spremeniti –
                  
               SPREJEL NASLEDNJO UREDBO:
         
            Člen 1
            V členu 6(2) Uredbe (EU) 2016/44 se točka (d) nadomesti z naslednjim:
            
                        „(d)
                     
                     
                        ki so udeleženi ali podpirajo dejanja, ki ogrožajo mir, stabilnost ali varnost v Libiji ali ovirajo ali spodkopavajo uspešno izvedbo politične tranzicije Libije, vključno z:
                        
                                    (i)
                                 
                                 
                                    načrtovanjem, vodenjem ali izvajanjem dejanj v Libiji, s katerimi se krši veljavno mednarodno pravo na področju človekovih pravic ali mednarodno humanitarno pravo, ali dejanj, ki pomenijo kršitev človekovih pravic v Libiji;
                                 
                              
                                    (ii)
                                 
                                 
                                    napadi na katero koli letališče ali kopensko postajo ali morsko pristanišče v Libiji, na libijsko državno ustanovo ali objekt ali na tujo misijo v Libiji;
                                 
                              
                                    (iii)
                                 
                                 
                                    podpiranjem oboroženih skupin ali kriminalnih združb z nezakonitim izkoriščanjem surove nafte ali katerih koli drugih naravnih virov v Libiji;
                                 
                              
                                    (iv)
                                 
                                 
                                    grožnjami ali izvajanjem pritiskov zoper finančne institucije libijske države in libijsko državno naftno družbo ali kakršnim koli ukrepanjem, ki lahko povzroči ali ima za posledico nezakonito prilastitev sredstev libijske države;
                                 
                              
                                    (v)
                                 
                                 
                                    kršenjem določb o embargu na orožje v Libiji iz UNSCR 1970 (2011) in člena 1 te uredbe ali pomočjo pri izogibanju tem določbam;
                                 
                              
                                    (vi)
                                 
                                 
                                    oviranjem ali spodkopavanjem volitev, načrtovanih v časovnem načrtu libijskega foruma za politični dialog;
                                 
                              
                                    (vii)
                                 
                                 
                                    tem, da so osebe, subjekti ali organi, ki delujejo za zgoraj navedene osebe, subjekte ali organe ali v njihovem imenu ali pod njihovim vodstvom, ali so subjekti ali organi, ki so v lasti ali pod nadzorom zgoraj navedenih oseb, subjektov ali organov ali tistih iz Priloge II ali III, ali“.
                                 
                              
                  
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Luxembourgu, 21. junija 2021
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  UL L 206, 1.8.2015, str. 34.
         
            (2)  Uredba Sveta (EU) 2016/44 z dne 18. januarja 2016 o omejevalnih ukrepih zaradi razmer v Libiji in razveljavitvi Uredbe (EU) št. 204/2011 (UL L 12, 19.1.2016, str. 1).
         
            (3)  Sklep Sveta (SZVP) 2021/1014 z dne 21. junija 2021 o spremembi Sklepa (SZVP) 2015/1333 o omejevalnih ukrepih zaradi razmer v Libiji (glej stran 38 tega Uradnega lista).